หึ่ง! “สนง.เจ้าท่าสุราษฎร์ฯ” ไถเงิน MHPS ขนเครื่องจักรสร้างโรงไฟฟ้า EGCO อ.ขนอม
หึ่ง! "สนง.เจ้าท่าสุราษฎร์ฯ" ไถเงิน MHPS ขนเครื่องจักรสร้างโรงไฟฟ้า EGCO อ.ขนอม
18 ก.ค. 2561

ผู้สื่อข่าวรายงานว่า สำนักงานสืบสวนพิเศษของอัยการกรุงโตเกียว ประเทศญี่ปุ่นอยู่ระหว่างสอบสวน บริษัท มิตซูบิชิ ฮิตาชิ พาวเวอร์ ซิสเต็มส์ จำกัด หรือ MHPS ในข้อหาละเมิดกฎหมายป้องกันการแข่งขันที่ไม่เป็นธรรม จากกรณีที่ MHPS จ่ายสินบนมูลค่ากว่า 60 ล้านเยน หรือคิดเป็นเงินไทยประมาณ 20 ล้านบาท ผ่านนายหน้าให้กับเจ้าหน้าที่ทางการของประเทศไทย เพื่อแลกกับการชนะประมูลโครงการก่อสร้างโรงไฟฟ้าพลังงานความร้อนในประเทศไทย เมื่อปี 2556
โดยในรายงานระบุว่า โครงการโรงไฟฟ้าดังกล่าวอยู่ในพื้นที่ภาคใต้ของประเทศไทย โดยเป็นโรงไฟฟ้าในส่วนที่สร้างใหม่ ซึ่งได้เริ่มดำเนินการจ่ายไฟฟ้าเชิงพาณิชย์เมื่อกลางปี 2559  โดยโรงไฟฟ้าดังกล่าวมีรัฐวิสาหกิจไทย ถือหุ้นอยู่ทั้งหมด 25% และเป็นบริษัทจากญี่ปุ่นถือหุ้นอยู่ราว 25% ซึ่งมีสัญญาขายไฟฟ้าให้กับการไฟฟ้าฝ่ายผลิตแห่งประเทศไทย (กฟผ.) เป็นเวลา 25 ปี
ทั้งนี้ คาดว่าทางการญี่ปุ่นจะได้ข้อสรุปภายในต้นสัปดาห์หน้า ซึ่งนอกเหนือจากการลงโทษตามกฎหมายที่ประเทศญี่ปุ่นแล้วจะมีการส่งคดีดังกล่าวมายังทางการของประเทศไทยเพื่อดำเนินคดีด้วยเช่นกัน อย่างไรก็ตามถึงแม้ผลสอบสินบนในคดีดังกล่าวจะยังไม่ออกมาอย่างเป็นทางการ แต่ก็มีการยืนยันผลการสืบสวนภายในของ MHPS ที่ยืนยันว่าเจ้าหน้าที่บริษัทกระทำความผิดจริง ซึ่งตามกฎหมายของประเทศญี่ปุ่นกรณีนี้มีโทษปรับสูงสุดถึง 300 ล้านเยน หรือประมาณ 90 ล้านบาท สำหรับบริษัท และพนักงานที่กระทำผิดมีโทษจำคุก 5 ปีหรือปรับ 5 ล้านเยน หรือ ราว 1.48 ล้านบาท
โดยจากการตรวจสอบข้อมูลของ “ข่าวหุ้นธุรกิจออนไลน์” พบว่า มีความเป็นไปได้ว่าโรงไฟฟ้าดังกล่าวเป็นโรงไฟฟ้าขนอม ของบริษัท ผลิตไฟฟ้า จำกัด (มหาชน) หรือ EGCO เนื่องจากโรงไฟฟ้าดังกล่าวตั้งอยู่บนเนื้อที่ 484 ไร่ บริเวณปากน้ำขนอม อ.ขนอม จ.นครศรีธรรมราช มีกำลังการผลิตรวม 930 เมกะวัตต์ (MW) ซึ่งประกอบด้วยโรงไฟฟ้าพลังความร้อน และโรงไฟฟ้าพลังความร้อนร่วม และ EGCO เป็นบริษัทที่มีรัฐวิสาหกิจไทยเป็นผู้ถือหุ้นใหญ่อันดับที่ 1 โดยถือหุ้นอยู่ 25.41%
ขณะที่จากการตรวจสอบข้อมูลเพิ่มเติมจาก “แหล่งข่าวในหน่วยงานที่มีส่วนเกี่ยวข้องกับประเด็นนี้” พบว่า กรณีดังกล่าวเป็นการติดสินบนให้กับเจ้าหน้าที่สำนักงานเจ้าท่าภูมิภาคสาขาสุราษฎร์ธานี เพื่อขนเครื่องจักรขึ้นท่าเรือที่จะนำไปใช้ในการก่อสร้างโรงไฟฟ้าขนอม
อนึ่ง บริษัท มิตซูบิชิ ฮิตาชิ พาวเวอร์ ซิสเต็มส์ (ประเทศไทย) จำกัด หรือ MHPS เป็นบริษัทในกลุ่ม บริษัท เอ็มเอชพีเอส โปรเจ็คท์ (ไทยแลนด์) จำกัด ซึ่งเป็นบริษัทที่จดทะเบียนในประเทศไทยเมื่อวันที่ 28 ม.ค. 2554 เพื่อดำเนินธุรกิจก่อสร้างโรงไฟฟ้า